મહેમાનો પોતાની જગ્યાએ ગોઠવાઈ ગયા હતા. તેમના હાથમાં નાસ્તાનાં પડીકાં હતાં, પણ તેમનું ધ્યાન સ્ટેજ પર હતું. આવી જ હાલત બાકીના પ્રેક્ષકોની પણ હતી. મોટા ભાગના પ્રેક્ષકોના હાથમાં પડીકાં હતાં, પણ પડદો ખૂલી ગયો હતો એટલે બધાની નજર સ્ટેજ પર ખોડાઈ ગઈ હતી, જે એક લાઇવ-પર્ફોર્મર માટે સારી વાત હતી. મેં આ તકને સહેજ પણ ગુમાવ્યા વિના વાણી પર કાબૂ કરીને નવા ખેલની તૈયારીઓ આરંભી દીધી અને ખેલ ચાલુ કરી દીધા. પહેલી આઇટમ પૂરી થઈ કે તરત જ હું બૅકસ્ટેજમાં પહોંચ્યો હતો, જે ખરેખર જવાનું નહોતું. હું અંદર ગયો એટલે ગીતાકુમાર પારખી ગયા હતા કે મેં મારી રીતનાં કોઈ નવાં ગતકડાં શરૂ કર્યા છે.